Šeliga, Juraj, poslanec NR SR (2022-12-07):
Ďakujem pekne. Vidíme zásadný rozdiel medzi tým, akým spôsobom sa viedla diskusia dnes, a to, čo tu bolo včera. A nielen čo sa týka prejavu, ale ten zásadný rozdiel je v tom, že špeciálny prokurátor vystupuje v rozprave, že môžu naňho reagovať aj kolegovia poslanci a poslankyne, ktorí s ním nesúhlasia. A toto je úplne zásadné. Hoc niekto súhlasí alebo nesúhlasí s postupmi špeciálnej prokuratúry, tak ide o tom, že tu je priestor si to vysvetliť. A včera? Čo to bolo včera? Včera vystúpil pán generálny prokurátor na úvod, keď naňho nikto nemohol reagovať, potom tu sedel celý čas a potom vystúpil na záver, keď naňho nikto nemohol reagovať. A to je kľúčové pre dôveru v právny štát. To je kľúčové preto, že ľudia veria, že na Slovensku sa deje alebo nedeje spravodlivosť. Lebo tí, ktorí rozhodujú o osudoch obvinených, majú byť konfrontovaní v miere, ktorá je prípustná aj s verejnosťou a verejnými otázkami. A generálny prokurátor proste zbabelo uteká pred novinárskymi otázkami, nerobí tlačové konferencie, nerobí vyhlás..., respektíve robí vyhlásenia a dáva jednoducho dôvod ľuďom na pochybnosti. A dokonca, a to považujem za úplne bizarné, že keď špeciálny prokurátor hovorí v médiách, tak pomaly ho chce disciplinárne stíhať. Že to kam sme sa dostali? A čo sa týka, čo sa týka vôbec tej celej rozpravy, ktorá tu dnes bola, ja vystupujem tiež preto, ak by chcel niekto ešte z opozície reagovať, to nebolo o faktoch. To bola zmes urážok, zmes vecí, ktoré nijakým spôsobom nesúvisia s rozhodnutiami, ktoré aj opozícia, teraz myslím pána Fica, kritizuje. To bolo ad hominem na osobu špeciálneho prokurátora bez toho, aby čokoľvek zaznelo ohľadne právneho názoru alebo právnej kvalifikácie niektorých skutkov. To je nepochopiteľné, to je divadelné predstavenie. Divadelné predstavenie, ktoré má zaujať tých, ktorí sú právoplatne odsúdení, ktoré má zaujať, samozrejme, nejakú voličskú základňu a ktoré má zaujať všetkých, ktorí by mohli začať vypovedať. Vypovedať v prospech alebo neprospech kohokoľvek, a o tomto sa tu my dnes bavíme. Úrad špeciálnej prokuratúry je pod enormným tlakom, pod tlakom generálneho prokurátora. Maroš Žilinka sa včera ani raz nezastal Úrad špeciálnej prokuratúry. Nehovorím, že sa mal zastávať Daniela Lipšica. Špeciálne hovorím o Úrade špeciálnej prokuratúry. To kam sme sa dostali, toto ako keby bolo nechcené dieťa. Je to tu, ale no tak nič o tom radšej nepoviem. Ale o všetkom možnom, o krajských prokurátoroch, ktorí bohvie prečo napísali nejaké vyhlásenie a pánboh vie, či ho písali oni, tak o tých tu veľa rozprával. Ale o tom, že Fico tu chce dávať esesácke plášte prokurátorom špeciálnej prokuratúry nepovedal ani slovo. My sme v situácii, že je tu časť politického spektra – SMER, HLAS, ĽSNS, REPUBLIKA a neviem, kto všetko, ktorá chce zrušiť Úrad špeciálnej prokuratúry. Neklamme si. Ak prídu predčasné voľby alebo prídu riadne voľby a dostanú sa títo páni a dámy k moci, a dnes sme to tu počuli v tej sále, tak budú chcieť zrušiť Úrad špeciálnej prokuratúry a Špecializovaný trestný súd. Veď Fico sa tu osobne v pléne vyhráža špeciálnemu prokurátorovi. To kde sme? Ja viem, že táto správa je podstatne zaujímavejšia ako správa, ktorú prednášal Dušan Kováčik. Ten tu prišiel, sadol si tu na päť hodín, dokopy nič nepovedal a potom utiekol pred novinármi. Skóre 61:0, to sme už zabudli na to? O toto sa tu dnes hrá. Toto je to, čo bude rozhodovať. Lebo to, že či bude nejaká budova natretá na žlto alebo na zeleno, alebo či pôjde cesta cez jedno pohorie alebo druhé pohorie, na konci dňa nemá zásadný vplyv na kvalitu života ľudí v tejto krajine. Ale to, či zákon a spravodlivosť bude platiť pre všetkých rovnako, to je to kľúčové. O to sa dnes hrá. Ak špeciálna prokuratúra, ak vyšetrovatelia urobili nejakú chybu, je tu súd na to, aby túto chybu konštatoval a potom aproboval. Ale my sa dnes nebavíme o chybách, táto rozprava nebola o chybách. Táto rozprava bola o tom, že sa snažia kolegovia niektorí absolútne spochybniť akékoľvek vyšetrovanie. Ja som tu nepočul citáty z judikatúry Európskeho súdu pre ľudské práva alebo judikatúry najvyššieho súdu. Kolegovia, toho, čo je, trestnej teórie, nie, to bolo o tom, že tu sú politické procesy, Lipšic nemal byť nikdy špeciálny prokurátor a všetci sme zaujatí mafiáni, ktorí chcú pozatvárať smerákov. Zvláštne. Ale o tom, že niekto je obvinený zo závažnej trestnej činnosti, že existujú dôkazy, že vypovedajú bývalí nominanti a že o tom rozhodujú súdy a že súd odsúdil bývalého špeciálneho prokurátora, o tom ani pol slova. Či aj tie súdy sme my skorumpovali? Tí sudcovia sú naši? Tí sudcovia sú tu roky, tí sudcovia tu boli za SMER-u, niektorí tu boli ešte za Dzurindu. A vtedy ticho, vtedy nikto nič nepovedal. Ale dnes, keď jednoducho hrozí, že niektorí kamaráti alebo možno aj politici by mali stáť pred spravodlivosťou a mali právo sa férovo brániť, tak tu počúvame osobné útoky na to, že Daniel Lipšic nemal byť špeciálnym prokurátorom alebo útoky o tom, že prokurátori si majú objednávať a obliekať esesácke kabáty. To je šialené. A opakujem, o toto sa tu hrá. O právny štát a o dôveru v právny štát. O to, či ľudia budú mať pocit, že na Slovensku platí spravodlivosť pre všetkých. Pre všetkých. Nielen pre opozíciu alebo koalíciu, pre akéhokoľvek a každého občana v tejto krajine. Opakujem a budem to opakovať dookola, keď sa dámy a páni z tejto strany dostanú... (Prerušenie vystúpenia predsedajúcim.)